

KRATKA PREDSTAVITEV DRUŠTVA LASTNIKOV GOZDOV OB KOLPI IN LAHINJI

## Društvo lastnikov gozdov ob Kolpi in Lahinji je bilo ustanovljeno meseca aprila leta 2004. Na ustanovni skupščini je bilo prisotnih 28 lastnikov gozdov, danes, po petnajstih letih je v društvo včlanjenih 310 lastnic in lastnikov gozdov.

Društvo je bilo ustanovljeno z namenom povezovanja majhnih gozdnih posestnikov in zastopanje njihovih interesov pred lokalnimi in državnimi institucijami. Gozdna posest je v Občini Črnomelj zelo razdrobljena, saj ima 66% gozdnih posestnikov gozdno posest manjšo od 1 ha.

Aktivnosti društva:

- sodeluje z Zavodom za gozdove Slovenije in ostalimi institucijami pri organizaciji strokovnih tečajev, delavnic, seminarjev itd.

- lastnike gozdov zastopa pri projektih, kot je gradnja gozdne ceste, pri skupni nabavi delovnih varovalnih sredstev itd.

- zastopa lastnike v Zvezi lastnikov gozdov Slovenije, preko katere lahko predlagajo svoje predloge ob spremembah zakonodaje;

- društvo se javlja na občinske in državne razpise za sofinanciranje;

- društvo si prizadeva za pridobitev sponzorskih sredstev; tako sta omogočeni vsaj dve strokovni ekskurziji na leto;

- društvo pripomore k večji družabnosti med lastniki gozdov, sodeluje s ostalimi društvi v KS in podobnimi društvi v Sloveniji in v tujini.

Ob ustanovitvi društva smo posvetili velik poudarek področju varnega dela v gozdu ter pridobivanju splošnega znanja povezanega z gozdarstvom. V teh petnajstih letih smo z Zavodom za gozdove Slovenije sodelovali pri organizaciji 19 dvodnevnih tečajih Varnega dela z motorno žago, 7 tečajih Varnega dela z traktorjem, 10 delavnic iz nege in varstva gozdov in pri tečaju iz krojenja.

Člani se radi odzovejo vabilu na strokovne ekskurzije doma in v tujino, kjer si ogledamo primere dobrih praks na področju gozdarstva in predelave lesa. Tako smo vključno z obiskom vseh dosedanjih licitacij organizirali 17 enodnevnih strokovnih ekskurzij po Sloveniji, 8 dvodnevnih strokovnih ekskurzij po Sloveniji, 3 enodnevne ekskurzije v Avstrijo, 3 enodnevne ekskurzije v Hrvaško, eno dvodnevno ekskurzijo v Hrvaško, štiridnevno ekskurzijo v Nemčijo, štiridnevno ekskurzijo v Srbijo in enodnevno ekskurzijo v Italijo.

Društvo je bilo med drugim tudi investitor izgradnje nove gozdne ceste Šipek – Črešnjevec.

Sestavil:

Nace Strmec, strokovni tajnik DLG Kolpa-Lahinja